ข้อมูลสรุป (Executive Summary)

-   บริษัท ซีพีอาร์ โกมุ อินดัสเตรียล จำกัด (มหาชน) (“CPR” หรือ “บริษัทฯ”)
    ก่อตั้งเป็นบริษัทจำกัด เมื่อวันที่ 4 ธันวาคม 2539 โดยตระกูลวณิชวิศิษฐ์กุล
    และนำจดทะเบียนเป็นมหาชนเมื่อวันที่ 14 กรกฎาคม 2547
    มีทุนจดทะเบียนและชำระแล้วจำนวน 199 ล้านบาท
    เพื่อประกอบธุรกิจผลิตและจำหน่ายผลิตภัณฑ์ยางและยางติดเหล็กที่เป็นส่วนประกอบของรถยนต์และรถจักรยานยนต์ให้กับบริษัทผู้ประกอบรถยนต์และรถจักรยานยนต์(“Original
    Equipmnt Manufacture: OEM”) ทั้งในตลาดภายในประเทศและตลาดต่างประเทศ
    ตั้งอยู่เลขที่ 78 หมู่ 2 ถนนพหลโยธิน (กิโลเมตรที่ 77.5) ตำบลสนับทึบ อำเภอวังน้อย
    จังหวัดพระนครศรีอยุธยา บริษัทฯ มีโรงงานทั้งหมด 6 โรงงาน บริษัทฯ
    มีกำลังการผลิตในส่วน Compound Mixing เท่ากับ 4,368 ตันต่อปี
    และมีกำลังการผลิตชิ้นส่วนยางและยางติดเหล็กเท่ากับ 50 ล้านชิ้นต่อปี

-   การเปลี่ยนแปลงโครงสร้างการบริหาร

  เริ่มตั้งแต่เดือนกรกฎาคม 2547 ถึงเดือนสิงหาคม 2550 บริษัทฯ
  ได้มีการระดมทุนภายในประเทศเท่านั้น โดยมีนายนพดล วณิชวิศิษฎ์กุล
  ดำรงตำแหน่งเป็นกรรมการผู้จัดการและนายอรัญ ศรีว่องไทย
  ดำรงตำแหน่งเป็นประธานกรรมการบริษัทและประธานกรรมการตรวจสอบ

รายชื่อผู้ถือหุ้นใหญ่ 10 อันดับแรกที่ปรากฏในสมุดทะเบียนผู้ถือหุ้น ณ 17 พฤษภาคม 2549
สรุปได้ดังนี้

  -------------------------------------- ---------------- ---------------
  รายชื่อผู้ถือหุ้น                             จำนวนหุ้น          สัดส่วน (ร้อยละ)

  1. กลุ่ม วณิชวิศิษฎฺ์กุล                       118,936,990      59.77

  2. พันโทเอกกมล คังคะเกตุ                  9,950,000        5.00

  3. นายธีระ ณ วังขนาย                     3,927,000        1.97

  4. นายเอี่ยม อาชวกุลเทพ                   3,600,000        1.81

  5. นายพรชัย อริยะเมธิน                    3,250,000        1.63

  6. นายขันทอง อุดมมหันติสุข                  1,916,500        0.96

  7. นายจิระชัย พุทธวงค์                     1,650,000        0.83

  8. นายสุชน สิมะกุลธร                      1,382,500        0.69

  9. นายจิรทีปต์ ญาณวิรุฬห์ฤิทธิ์                 1,366,000        0.69

  10. นายดำรง เจียมทองศรี                  1,000,000        0.50

  รวมจำนวนหุ้น                             146,978,990      73.85
  -------------------------------------- ---------------- ---------------

บริษัทฯ ได้ดำเนินการปรับโครงสร้างการบริหารใหม่
เพื่อเพิ่มศักยภาพและขีดความสามารถในการแข่งขันของตลาดผลิตชิ้นส่วนยางในธุรกิจประกอบรถยนต์
โดยให้บริษัทฯ Kinugawa Rubber Industrial ประเทศญี่ปุ่น เข้าร่วมทุนถือครองหุ้น 49 %
จากที่เคยทำธุรกิจกันมาเป็นเวลานาน ทำให้มั่นใจว่าการร่วมทุนในครั้งนี้
จะทำให้ตลาดมีการขยายตัวและเพิ่มส่วนแบ่งการตลาดได้มากขึ้น
รวมถึงการได้รับการถ่ายทอดเทคโนโลยีซึ่งจะทำให้คุณภาพสินค้าดีขึ้นและต้นทุนการผลิตลดลงภายใต้ระบบการผลิตที่ได้มาตรฐานสากล
โดยมี Mr. Tomohisa Ohno ดำรงตำแหน่งเป็นกรรมการผู้จัดการ Mr. Yuuji Kyoui
ดำรงตำแหน่งเป็นประธานกรรมการ และนายอรัญ ศรีว่องไทย
ดำรงตำแหน่งเป็นประธานกรรมการตรวจสอบ

รายชื่อผู้ถือหุ้นใหญ่ 10 อันดับแรกที่ปรากฏในสมุดทะเบียนผู้ถือหุ้น ณ วันที่ 6 กรกฎาคม 2550
สรุปได้ดังนี้

+-------------------------------------------+----------------+---------+
| รายชื่อผู้ถือหุ้น                                | ณ วันที่ 6        |         |
|                                           | กรกฎาคม 2550   |         |
|                                           |                |         |
|                                           | หลัง Tender     |         |
|                                           | Offer          |         |
+-------------------------------------------+----------------+---------+
|                                           | จำนวนหุ้น        | สัดส่วน   |
|                                           |                |         |
|                                           |                | (ร้อยละ) |
+-------------------------------------------+----------------+---------+
| 1. บริษัท คินูงาว่า รับเบอร์ อินดัสเตรียล จำกัด      | 97,505,000     | 49.00   |
+-------------------------------------------+----------------+---------+
| 2. กลุ่ม วณิชวิศิษฎ์กุล                          | 64,703,781     | 32.51   |
+-------------------------------------------+----------------+---------+
| 3. นายธีระ ณ วังขนาย                        | 6,314,100      | 3.17    |
+-------------------------------------------+----------------+---------+
| 4. นายเอี่ยม อาชวกุลเทพ                      | 3,600,000      | 1.81    |
+-------------------------------------------+----------------+---------+
| 5. นายพรชัย อริยะเมธิน                       | 2,610,000      | 1.31    |
+-------------------------------------------+----------------+---------+
| 6. นางขันทอง อุดมมหันติสุข                     | 2,238,500      | 1.13    |
+-------------------------------------------+----------------+---------+
| 7. นายมนตรี แท่งทองคำ                       | 1,330,000      | 0.67    |
+-------------------------------------------+----------------+---------+
| 8. นางวรรณา สุรเลิศรังษี                      | 1,000,000      | 0.50    |
+-------------------------------------------+----------------+---------+
| 9. นายดำรง เจียมทองศรี                      | 1,000,000      | 0.50    |
+-------------------------------------------+----------------+---------+
| 10. นางจิราพร ภูธนกิจ                        | 950,000        | 0.48    |
+-------------------------------------------+----------------+---------+
| รวมจำนวนหุ้น                                | 181,251,381    | 91.08   |
+-------------------------------------------+----------------+---------+

-   บริษัทฯ มีบริษัทย่อย 2 บริษัท และบริษัทร่วมทุน 1 บริษัท ได้แก่

-   บริษัท ซีจีไอ เมททัล อินดัสเตรียล จำกัด (“CMI”) โดยบริษัทฯ ถือหุ้นร้อยละ 70
    ดำเนินธุรกิจผลิตชิ้นงานเหล็กขึ้นรูป เพื่อจำหน่ายเป็นวัตถุดิบให้แก่บริษัทฯคิดเป็นร้อยละ 15%
    ส่วนที่เหลือร้อยละ 85 % จำหน่ายให้ลูกค้าทั่วไป “CMI”ก่อตั้งเมื่อเดือนกุมภาพันธ์ 2547
    มีทุนจดทะเบียนและชำระแล้วจำนวน 20 ล้านบาท และในปี 2550
    มีกำลังการผลิตชิ้นงานเหล็กขึ้นรูปได้ 21.60 ล้าน STOKE ต่อปี

-   บริษัท ยูชอน ไพพ์ (ไทยแลนด์) จำกัด (“YPT”) โดยบริษัทฯ ถือหุ้นร้อยละ 99.99
    ดำเนินธุรกิจรีดท่อเหล็กเพื่อจำหน่ายเป็นวัตถุดิบให้แก่บริษัทฯคิดเป็นร้อยละ 60%
    ส่วนที่เหลือร้อยละ 40% จำหน่ายให้ลูกค้าทั่วไป “YPT”ก่อตั้งเมื่อเดือนธันวาคม 2547
    มีทุนจดทะเบียนและชำระแล้วจำนวน 100 ล้านบาท และในปี 2550
    มีกำลังการผลิตรีดท่อเหล็กได้ 1800 ตันต่อปี

-   บริษัท คินูงาว่า (ไทยแลนด์) จำกัด (“KGT”) โดยบริษัทฯ ถือหุ้นร้อยละ 15
    ดำเนินธุรกิจผลิตยางขอบประตูขอบกระจกรถยนต์เพื่อจำหน่ายให้กับบริษัทผู้ประกอบรถยนต์
    โดยเริ่มก่อตั้งเมื่อเดือนมิถุนายน 2544 มีทุนจดทะเบียนและชำระแล้วจำนวน 100 ล้านบาท
    และในปี 2550 มีกำลังการผลิตชิ้นส่วนยางเท่ากับ 600 ตันต่อปี

-   บริษัทฯ
    เป็นผู้ผลิตชิ้นส่วนยางและยางติดเหล็กเพียงรายเดียวในประเทศไทยที่ได้รับการถ่ายทอดเทคโนโลยีการผลิตและสูตรการผลิตชิ้นส่วนยางจาก
    Kinugawa Rubber Industrial ประเทศญี่ปุ่น ซึ่งเป็นบริษัทในกลุ่มของ Nissan Motor
    Group และเป็นบริษัทผู้ผลิตชิ้นส่วนยางรายใหญ่ให้กับรถยนต์นิสสันในประเทศญี่ปุ่นด้วย
    ชิ้นส่วนยางและยางติดเหล็กที่บริษัทฯ ผลิตจะจำหน่ายทั้งภายในประเทศและต่างประเทศ
    สำหรับตลาดภายในประเทศจะจำหน่ายให้กับผู้ประกอบการรถยนต์นิสสัน, ฟอร์ด, มาสด้า,
    มิตซูบิชิ, ไทยรุ่งยูเนี่ยนคาร์, และซูซูกิ และจำหน่ายให้กับผู้ประกอบการรถจักรยานยนต์ ได้แก่
    ยามาฮ่า สำหรับตลาดต่างประเทศนั้น บริษัทฯ จะจำหน่ายให้กับ Kinugawa Rubber
    Industrial ในประเทศญี่ปุ่นเพื่อนำไปส่งให้กับโรงงานประกอบรถยนต์ในต่างประเทศ
    จากตัวเลขล่าสุดในปี 2550 สัดส่วนการจำหน่ายสินค้า OEM ภายในประเทศ
    และต่างประเทศคิดเป็นจำนวนร้อยละ 74.95 และ 25.05 ตามลำดับ
    นอกเหนือจากนั้นเป็นการจำหน่ายชิ้นส่วนยางสำหรับร้านอะไหล่และศูนย์บริการ
    (“Replacement Equipment Manufacturers: REM”)
    และชิ้นส่วนยางที่เป็นส่วนประกอบของผลิตภัณฑ์ประเภทอื่น เช่น ตู้เย็น เครื่องสุขภัณฑ์ เป็นต้น

-   บริษัทฯ
    มีเป้าหมายที่จะเป็นผู้นำในอุตสาหกรรมการผลิตและจำหน่ายผลิตภัณฑ์ยางและยางติดเหล็กแก่ผู้ผลิตสินค้าต้นแบบ
    (Original Equipment Manufacturer: OEM) ประเภทรถยนต์และรถจักรยานยนต์
    ทั้งในตลาดภายในประเทศ และตลาดต่างประเทศ และมีเป้าหมายที่จะขยายตลาดให้กว้างขึ้น
    และขยายการผลิตผลิตภัณฑ์ยางและยางติดเหล็กให้แก่บริษัทผู้ประกอบรถยนต์ทุกยี่ห้อ

-   บริษัทฯ มีผลการดำเนินงานที่เป็นกำไรเรื่อยมาตั้งแต่ปี 2542 จนถึง ปี 2547
    และมีกำไรเพิ่มขึ้นอย่างต่อเนื่อง
    ซึ่งผลการดำเนินงานที่ดีเป็นผลจากการเติบโตของอุตสาหกรรมยานยนต์ที่มีอัตราการเติบโตอย่างต่อเนื่อง
    ผลจากการย้ายฐานการผลิตของบริษัทผู้ผลิตรถยนต์จากประเทศญี่ปุ่นเข้ามาในประเทศไทย
    เพื่อให้ประเทศไทยเป็นแหล่งผลิตและส่งออกรถยนต์ของเอเชีย
    โดยเฉพาะอย่างยิ่งการส่งออกรถปิคอัพ
    ซึ่งการเปลี่ยนแปลงดังกล่าวส่งผลให้อุตสาหกรรมชิ้นส่วนประกอบรถยนต์เติบโตอย่างมากตามไปด้วย
    แต่ในปี 2548 ปี 2549 และปี 2550 บริษัทฯ เริ่มมีอัตรากำไรลดลง เป็นลำดับ (1.8%
    ,58.00% และ 37.96 %)
    โดยมีสาเหตุจากการเพิ่มสูงขึ้นของราคาต้นทุนการผลิตอย่างต่อเนื่อง (วัตถุดิบ ค่าแรง
    ค่าพลังงาน) ความผันผวนของเศรษฐกิจโลก
    สถานการณ์ทางการเมืองและการแข็งค่าของสกุลเงินบาท
    รวมถึงการเปลี่ยนนโยบายการจัดซื้อจัดหาของบริษัทผู้ประกอบการเป็นแบบ Global
    Sourcing เป็นเหตุให้มีการแข่งขันในคุณภาพและราคาเพิ่มสูงมากขึ้นกว่าเดิม
    ทำให้บริษัทผู้ผลิตต้องชะลอการส่งออกเนื่องจากค่าเงินบาทแข็งค่า
    อีกทั้งต้องมีการปรับอัตรากำไรให้ลดลงและเข้มงวดการรักษาคุณภาพมากขึ้น
    เพื่อเพิ่มศักยภาพในการแข่งขันกับตลาดในภาคพื้นเดียวกัน

-   ในปี2550 เศรษฐกิจโดยรวมของประเทศได้รับผลกระทบจากปัจจัยต่างๆ
    ไม่ว่าจะเป็นราคาน้ำมันที่ปรับตัวสูงขึ้นมาก อัตราการแข็งตัวของค่าเงินบาท ความไม่สงบใน 3
    จังหวัดภาคใต้ อุทกภัย
    สถานการณ์ทางการเมืองที่ไม่แน่นอนภายในประเทศและปัญหาสภาพคล่องของการลงทุนเนื่องจาก
    Subprime ในต่างประเทศ ซึ่งเป็นปัจจัยที่มีผลกระทบโดยตรงต่อความน่าเชื่อถือของนักลงทุน
    และได้ส่งผลให้ภาวะเศรษฐกิจโดยภาพรวมของประเทศชะลอตัวลงอีกเมื่อเทียบกับปีก่อน

-   ผลจากการชะลอตัวของเศรษฐกิจโดยรวมทำให้ ศักยภาพในการทำกำไรของบริษัทฯลดลง
    เนื่องจากได้รับผลกระทบจากการเพิ่มขึ้นของราคาวัตถุดิบโดยรวมประกอบกับความผันผวนของราคาน้ำมันดิบ
    ซึ่งส่งผลกระทบให้ ยางสังเคราะห์ เขม่าดำ และเคมีภัณฑ์ มีราคาสูงขึ้นอย่างต่อเนื่อง
    ส่งผลให้ต้นทุนขายของบริษัทฯ เพิ่มขึ้นจากเดิมเมื่อเปรียบเทียบกับปีที่ผ่านมา ซึ่งบริษัทฯ
    ได้พยายามใช้มาตรการต่างๆ ได้แก่ ใช้วิศวกรรมการยางมาช่วยเพื่อพัฒนาต้นทุน
    หาแหล่งวัตถุดิบใหม่ที่สามารถผลิตวัตถุดิบที่มีคุณภาพและราคาที่เหมาะสม
    การบริหารและควบคุมค่าใช้จ่ายต่างๆ
    รวมทั้งความพยายามในการปรับราคาสินค้าเพื่อรักษาสัดส่วนต้นทุน จากการร่วมมือของทุกฝ่าย
    ทำให้บริษัทฯ มีกำไรสุทธิ 1.60 ล้านบาท หรือคิดเป็นกำไรต่อหุ้นที่ 0.01 บาท

-   ณ วันที่ 31 ธันวาคม 2550 บริษัทมีสินทรัพย์รวม 434.94 ล้านบาท ลดลง 43.90 ล้านบาท
    หรือคิดเป็นร้อยละ 9.2 ซึ่งโดยเป็นการลดลงของสินค้าคงเหลือจำนวน 20.00 ล้านบาท
    (เป็นนโยบายการบริหารสินค้าคงคลังที่มีการลดจำนวนวันในการเก็บสินค้าไว้ในคลังเพื่อสำหรับขายลูกค้า)
    ลดลงจากทรัพย์สินถาวร 22.00 ล้านบาท และการลดลงจากเงินฝากติดภาระค้ำประกัน 2.00
    ล้านบาท (เนื่องจากเปลี่ยนธนาคารสำหรับค้ำประกันไฟฟ้าจากธนาคารกรุงเทพฯ
    เป็นธนาคารไทยพาณิชย์ โดยธนาคารไทยพาณิชย์ไม่ต้องใช้เงินฝากธนาคารค้ำประกัน)

  ส่วนของผู้ถือหุ้นรวม 328.95 ล้านบาท ลดลงจากปีที่ผ่านมา 2.96 ล้านบาท หรือคิดเป็นร้อยละ
  0.32 เป็นผลมาจากการจ่ายเงินปันผลในอัตราหุ้นละ 0.02 บาท คิดเป็นจำนวนเงิน 3.98
  ล้านบาท ในเดือนพฤษภาคม 2550

  มีหนี้สินสุทธิ 105.99 ล้านบาท ลดลง 41.94 ล้านบาท
  หรือเมื่อคิดเป็นอัตราส่วนหนี้สินต่อส่วนของผู้ถือหุ้นจะพบว่าบริษัทมีสถานการเงินที่ดีขึ้นโดยมีอัตราส่วนหนี้สินต่อส่วนของผู้ถือหุ้นเท่ากับ
  0.32 เท่า เมื่อเทียบกับปี 2549 เท่ากับ 0.45 เท่า

  มีรายได้จากการดำเนินงานรวมเท่ากับ 317.35 ล้านบาท ลดลง 9.99 ล้านบาท
  หรือคิดเป็นร้อยละ 3.05 ซึ่งเป็นผลจากการลดลงจากการขายสินค้าในประเทศคิดเป็นจำนวนเงิน
  27.62 ล้านบาท
  ขณะที่บริษัทฯก็มีสัดส่วนและปริมาณการขายสินค้าในประเทศที่เพิ่มขึ้นอย่างต่อเนื่องจากร้อยละ
  78.09 ในปี 2549 เป็น 80.43 ในปี 2550

  บริษัทมีกำไรขั้นต้น 65.25 ล้านบาท ลดลง 16.75 ล้านบาท
  ซึ่งเป็นผลกระทบจากการปรับตัววัตถุดิบ ค่าพลังงานและค่าแรงโดยภาพรวม
  สาเหตุที่เกิดขึ้นมาจากหลายปัจจัยซึ่งพอสรุปประเด็นหลัก ๆ ได้ดังนี้

  1.ผลกระทบจากสภาพคล่องในการลงทุนของเศรษฐกิจมหภาคไม่สร้างความมั่นใจให้กับนักลงทุนและไม่สามารถคลี่คลายหรือกำหนดทิศทางการแก้ไขปัญหา
  Subprime ได้อย่างชัดเจน ทำให้นักลงทุนชะลอการลงทุน

  2.ผลกระทบจากราคาน้ำมันดิบที่สูงขึ้นในตลาดโลก ทำให้ราคาของวัตถุดิบที่เป็น By product
  ที่เกี่ยวข้องกับน้ำมันมีราคาสูงตามขึ้นไปด้วย

  3.ผลกระทบจากการเมืองภายในประเทศเอง
  ส่งผลให้เกิดการชะลอตัวการลงทุนทั้งในประเทศและต่างประเทศ
  ผนวกกับค่าเงินบาทที่แข็งค่าขึ้นทำให้ผลกำไรของธุรกิจการส่งออกลดลงจากอัตราค่าแลกเปลี่ยน

  4.ผลกระทบจากการปรับปรุงมาตรฐานบัญชี ซึ่งเดิมเป็นแบบ Equity มาเป็นแบบ Cost
  ส่งผลให้การคำนวณตัวเลขของกำไรลดลงด้วย

  จากเหตุผลที่กล่าวมาแล้วทั้งหมด ทำให้ต้นทุนการผลิตสูงขึ้นในด้านต่างๆเช่น ด้านการตลาด
  ด้านวัตถุดิบ ด้านค่าพลังงานและค่าแรง โดยสรุปบริษัทมีกำไรสุทธิ 1.60 ล้านบาท ลดลง 9.17
  ล้านบาทของงบดุลรวม
  ซึ่งล้วนเป็นผลต่อเนื่องมาจากต้นทุนการประกอบการของบริษัทที่เพิ่มขึ้นทั้งสิ้น

  คณะกรรมการบริษัทฯ ได้มีมติที่ประชุมคณะกรรมการครั้งที่ 1/2551 ในวันที่ 20 กุมภาพันธ์ 2551
  อนุมัติให้มีการจ่ายเงินปันผลให้กับผู้ถือหุ้นของบริษัทฯ ในอัตราหุ้นละ 0.015 บาท
  เป็นเงินปันผลรวมทั้งสิ้น 2,985,000.00 บาท หรือคิดเป็นร้อยละ 40.3
  ของกำไรสุทธิในงบดุลเฉพาะกิจการประจำปี 2550 ให้แก่ผู้ถือหุ้นของบริษัท
  ซึ่งปรากฏชื่อตามสมุดทะเบียนผู้ถือหุ้น ณ วันปิดทะเบียนพักการโอนหุ้นในวันที่ 4 เมษายน 2551
  เวลา 12.00 น. และกำหนดจ่ายเงินปันผลในวันที่ 20 พฤษภาคม 2551